Vetrák, Milan, poslanec NR SR (2021-12-10):
Vážené dámy, vážení páni, takisto by som rád prispel k diskusii alebo v rámci diskusie k štátnemu rozpočtu aj z dôvodu, že na konci môjho príspevku prednesiem pozmeňujúci návrh, ktorý bol dnes aj podrobnejšie vysvetlený na tlačovej konferencii, ktorú som absolvoval s ministerkou kultúry. Mali sme o tom diskusiu aj v rámci koalície. Nakoniec aj pán predseda finančného výboru sa podieľal na tom, že tento pozmeňujúci návrh mohol vzniknúť, hoci nie je pod ním podpísaný, ale to na vysvetlenie, že aby sa mu neubralo z toho, že pomáhal takisto, a rovnako pán štátny tajomník na ministerstve financií a nakoniec aj pán minister, jednoducho aby boli s tým všetci spokojní, aby sme neurobili nejakú chybu, keď už meníme to, čo je vládou schválené. Ja som veľmi rád, že je snaha zo strany vlády, aj pána ministra konsolidovať verejné financie a držím palce najmä aj tomu procesu, ktorý mal viesť teda k tomu, aby bol nakoniec prijatý aj ústavný zákon o rozpočtovej zodpovednosti a bol a budem rád, aj ak sa podarí ten projekt, ktorý je na ministerstve vypracovaný a rozpracovaný a týka sa ďalšieho ústavného zákona o stabilite, predvídateľnosti a ďalších parametroch daňového systému. Verím, že ak sa tento celý balík predpisov nakoniec podarí schváliť, tak táto vláda dosiahne niečo, čo sa bývalým vládam na Slovensku nikdy nepodarilo a na čo, si myslím, že budeme právom všetci hrdí, že máme tu nejaké pravidlá, máme tu nejaké limity a vieme sa v nich hýbať aj do budúcna tak, aby sme nešli povedzme gréckou cestou alebo nejakými inými veľmi negatívnymi scenármi. V rámci diskusie o rozpočte sme pri preskúmavaní niektorých položiek a niektorých príloh k návrhu zákona zistili, že máme tu istú dvojkoľajnosť, pokiaľ ide o poskytovanie dotácii v oblasti kultúry, a dokonca dvojkoľajnosť, aj pokiaľ ide o poskytovanie týchto dotácií na kultúrne projekty, na projekty obnovy pamiatok vrátane pamiatok, ktoré majú status v rámci alebo udelený medzinárodnou organizáciou UNESCO. A táto dvojkoľajnosť nie je vítaná, nie je vítaná ani z pohľadu Najvyššieho kontrolného úradu, ktorý sa tejto veci dotkol vo svoj, v jednej zo svojich správ zo svojich kontrol a odporúčal, aby sa celkovo dotačný systém na ministerstve financií upravil, aby sa stransparentnil a bol viac systémový, a nie tak, ako to bolo počas predchádzajúcich vláda, a to nehovorím len o tej bývalej, ale o všetkých vládach smerom dozadu za 30 rokov. Na záver tejto diskusie sme dospeli teda k tomu, že sa navrhne pozmeňujúci návrh v tom smere, aby sa táto dvojkoľajnosť odstránila a aby peniaze ktoré boli alokované v rámci dotačného systému na ministerstve financií, sa presunuli tam, kam patria, a to do dotačného systému ministerstva kultúry, v dôsledku čoho sa samotný tento dotačný systém na ministerstve kultúry navýši o 2,69 mil. eur ročne. Tento spôsob bude lepší, budeme mať všetky prostriedky na dotácie v oblasti kultúry pokope. Nakoniec dotačný systém ministerstva kultúry je dlhodobo zavedený, je štandardný, je nastavený systémovo, je nastavený na tom, na základe toho, že dávate nejaké žiadosti, nejaké projekty, ktoré sú hodnotené z hľadiska kvality, a nakoniec musíte tieto projekty a poskytnuté peniaze aj vyúčtovať. To nebolo tak samozrejmé v tom doterajšom systéme na ministerstve financií, čiže aj toto tým vlastne vylepšíme a odstránime nedostatky. Toto bolo inými slovami vlastne odôvodnené, pardon, tentoraz tie respirátory (rečník si napráva respirátor na tvári), ťažko sa v tom dýcha. Toto bolo vlastne odôvodnenie pozmeňujúceho návrhu, ktorý máte vlastne už zverejnený na webovom sídle Národnej rady, a ktorý vám bol aj distribuovaný, a teda už nebudem sa duplikovať, aby som čítal oficiálne odôvodnenie pozmeňováku, a nakoniec teda svojho príspevku len prečítam samotný pozmeňujúci návrh. Čiže pozmeňujúci návrh poslancov Národnej rady Kristiána Čekovského a Milana Vetráka, poslancov Národnej rady Slovenskej republiky, k vládnemu návrhu zákona o štátnom rozpočte na rok 2022 (návrh rozpočtu verejnej správy na roky 2022 až 2024), je to tlač 632. Vládny návrh zákona o štátnom rozpočte na rok 2022 (návrh rozpočtu verejnej správy na roky 2022 až 2024) sa mení takto: (1) V § 1 ods. 5 sa suma 1 647 663 201 znižuje o sumu 2 690 000 a suma 1 140 276 054 eur sa znižuje o sumu 2 690 000 eur. (2) V prílohe č. 3 v Kapitole Ministerstvo kultúry SR sa suma výdavkov spolu 316 247 110 zvyšuje o sumu 2 690 000 eur. Suma výdavkov spolu bez prostriedkov podľa § 17 ods. 4 číslo, zákona č. 523/2004 Z. z. a prostriedkov z rozpočtu EÚ a prostriedkov z plánu obnovy a odolnosti 312 754 735 sa zvyšuje o sumu 2 690 000 a suma kapitálových výdavkov (bez prostr. na spolufinancovanie) 33 492 610 sa zvýši o sumu 2 690 000 eur. Zároveň sa v kapitole Všeobecná pokladničná spáva suma výdavkov spolu 6 254 921 704 zníži o sumy, o sumu 2 690 000, suma výdavkov Spolu bez prostriedkov podľa § 17 ods. 4 zákona č. 523/2004 Z. z. a prostriedkov z rozpočtu EÚ a prostriedkov z plánu obnovy a odolnosti 6 204 616 267 sa znižuje o sumu 2 690 000 eur a suma kapitálových výdavkov (bez prostr. na spolufinancovanie) 1 318 448 740 sa znižuje o sumu 2 690 000 eur. (3) V prílohe č. 4 v Kapitole 24 – Ministerstvo kultúry SR sa suma výdavkov spolu za kapitolu 316 247 110 zvyšuje o sumu 2 690 000 eur, suma výdavkov na Program 08S tvorba, šírenie, ochrana a prezentácia kultúrnych hodnôt 236 903 659 eur sa zvyšuje o sumu 2 690 000 eur a suma výdavkov na Podprogram 08S02 – Dotačný systém MK SR 15 996 097 sa zvyšuje o sumu 2 690 000 eur. Zároveň sa v prílohe č. 4 v kapitole 48 – Všeobecná pokladničná správa suma výdavkov spolu za kapitolu „6 254 921 704“ znižuje o sumu 2 690 000 eur. 4. V prílohe č. 5 sa vypúšťa stĺpec „Kapitálové výdavky“ a stĺpec „Spolu“. Zároveň sa vypúšťa časť A. Dotácie zo štátneho rozpočtu z kapitoly Všeobecná pokladničná správa a časť B. Dotácia na prenesený výkon pôsobnosti štátnej správy na obce sa označuje ako časť A. Dotácia na prenesený výkon pôsobnosti štátnej správy na obce. To je koniec pozmeňujúceho návrhu. Ja ďakujem za vašu pozornosť a takisto za to, ak sa rozhodnete podporiť tento pozmeňujúci návrh. Ďakujem veľmi pekne.